দেশের সুরক্ষায় বড় পদক্ষেপ, ‘চিকেনস নেক’ করিডর সুরক্ষায় বিকল্প সেতু

ওয়েবডেস্ক- দেশের সুরক্ষায় আরও কড়া পদক্ষেপ নিল কেন্দ্র সরকার। ‘চিকেনস নেক’ করিডর (Chicken’s Neck Corridor) সুরক্ষায় কোনও ফাঁক নয়, তিস্তার (Tista) উপর তৈরি হবে চার লেনের সেতু। এই সেতু তৈরি হলে প্রায় ১৪ কিলোমিটার দূরত্ব কমে আসবে। এবার তিস্তা নদীর উপর সেভক-এলেনবাড়ি নতুন নির্মাণের জন্য ১ হাজার ১৭২ কোটির টেন্ডার প্রক্রিয়া শুরু হয়েছে। এই বিকল্প পথ তৈরি হলে ঐতিহাসিক করোনেশন সেতুর (Coronation Bridge) উপর চাপ কমবে। এর ফলে যান চলাচল সহজ হবে। দার্জিলিং, সিকিম ও ডুয়ার্সে যাতায়াত ব্যবস্থা উন্নত হবে। ফলে উন্নয়নের মুখ দেখবে পর্যটন শিল্প।

জাতীয় মহাসড়ক কর্তৃপক্ষ সূত্রে খবর, কেন্দ্র সরকার এই প্রকল্পের জন্য ইতিমধ্যেই ১ কোটি হাজার ১৯০ কোটি টাকা বরাদ্দ করেছে। এরপরেই নতুন বছরের শুরুতে ১ হাজার ১৭২ কোটি ৭৭ লক্ষ টাকার টেন্ডার ডাকা হয়েছে। সেভক করোনেশন বিকল্প হিসেবে নতুন চার লেনের সেতু নির্মাণ করা হবে।

দার্জিলিংয়ের সাংসদ রাজু বিস্তা কেন্দ্রের এই উদ্যোগের ভূয়ষী প্রশংসা করে বলেন, এটি উত্তরবঙ্গে জন্য খুশির সংবাদ। তিস্তা নদীর উপর সেভক-এলেনবাড়ি নতুন সেতু নির্মাণের টেন্ডার প্রকাশিত হয়েছে। এর ফলে চাপ কমবে করোনেশন সেতুর উপর। যান চলাচল সহজ হবে। দার্জিলিং, সিকিম ও ডুয়ার্সের মধ্যে যোগাযোগ উন্নত হবে। অপরদিকে চার লেনের সেতুটি নির্মাণ হলে ‘চিকেনস নেক’ করিডোরের পরিকাঠামো অনেক শক্তিশালী হবে।

আরও পড়ুন- ইন্দোরের ঘটনায় আতঙ্ক কাটেনি! চড়া দামে জল কিনছেন বাসিন্দারা

প্রসঙ্গত, ‘শিলিগুড়ি করিডোর’ রক্ষায় একাধিক পদক্ষেপ নেওয়া হয়েছে ভারতীয় সেনার তরফে। শিলিগুড়ি করিডর দেশের মূল ভূখণ্ডের সঙ্গে অরুণাচল প্রদেশ, অসম, মণিপুর, মেঘালয়, মিজোরাম, নাগাল্যান্ড, সিকিম ও ত্রিপুরা—এই আটটি উত্তর-পূর্ব রাজ্যকে সংযুক্ত রাখে। ভৌগোলিকভাবে এই অঞ্চলটি এতটাই সরু যে একটি স্থানে এর প্রস্থ মাত্র ২২ কিলোমিটার। এই সরু গঠনই একে ‘চিকেনস নেক’ নামে পরিচিত করেছে।

বাংলাদেশ সীমান্তের পাশে অসমের ধুবড়ি সংলগ্ন বামুনি, বিহারের কিশনগঞ্জ এবং উত্তর দিনাজপুরের চোপড়া এলাকায় তিনটি সেনা ঘাঁটি গঠন করা হয়েছে। চিকেনস নেক ঘিরে রয়েছে, নেপাল, ভূটান, বাংলাদেশ ও চীন, ফলে অত্যন্ত সংবেদশীল এলাকা। বিভিন্ন জঙ্গি সংগঠনের পাখির চোখ রয়েছে এই করিডরের উপর!